Скупштина Удружења клубова Кошаркашкe лиге Србије је на основу чл.38 тачка 11 Статута УК КЛС на седници одржаној 16. септембра 2022.године усвојила је измене и допуне

**ДИСЦИПЛИНСКИ ПРАВИЛНИК КОШАРКАШКЕ ЛИГЕ СРБИЈЕ**

**(пречишћен текст)**

**I ПОГЛАВЉЕ**

**Општа правила**

**Члан 1**

Дисциплински правилник Кошаркашке лиге Србије (у даљем тексту: Правилник) утврђује прекршаје, одговорности, казне, лица и тела овлашћена за њихово доношење и поступак за њихово изрицање, као и друга питања у случајевима непоштовања нормативних аката и одлука органа Кошаркашке лиге Србије (у даљем тексту: КЛС)

**Члан 2**

Клубови својим нормативним актима уређују питања дисциплинске одговорности за кршење клубске дисциплине. Одговорност за прекршаје клубске дисциплине не искључују дисциплинску одговорност по овом Правилнику и обрнуто. Дисциплинске казне изречене по нормативном акту клуба, делују само у оквиру клуба.

О Прекршајима који нису учињени у оквиру такмичења КЛС, одлуке се доносе на основу

Дисциплинског правилника КСС и од стране органа КСС.

**Члан 3**

Дисциплински судија води поступак и изриче казне у првом степену за прекршаје учињене од стране учесника КЛС и у оквиру такмичења КЛС. О жалбама на одлуке дисциплинског судије одлучује Дисциплинско веће.

**Члан 4**

Члану КЛС не може бити изречена казна за прекршај који пре него што је учињен. није био овим Правилником или другим актом одређен као прекршај и за који на исти начин није била прописана казна.

**Члан 5**

Нико не може бити сматран учиниоцем прекршаја пре него што се утврди правоснажном - коначном одлуком.

**Члан 6**

За прекршај који учине одговорна лица у клубовима КЛС, казниће се и клубови и одговорна лица. Одговорним лицем сматра се лице коме је поверен одређени круг послова унутар клуба.

**Члан 7**

Клубови чине прекршај ако је до његовог извршења дошло радњом или пропуштањем извршења радње од стране органа, или одговорног лица или другог лица које је било овлашћено да иступа у име клуба.

**Члан 8**

Одговорност одговорног лица постоји ако је до извршења прекршаја дошло његовом радњом или пропуштањем извршења радње и ако је при томе поступао из нехата. Одговорност одговорног лица не престаје престанком чланства или функције у КЛС, већ се, у том случају, о њој одлучује у оквиру органа КСС.

**Члан 9**

Овај Правилник примењује се искључиво за прекршаје у оквиру такмичења Кошаркашке лиге Србије.

 **Члан 10**

Непознавање нормативних аката не искључује одговорност.

**II - ДИСЦИПЛИНСКИ ПРЕКРШАЈИ**

**Члан 11**

Учинилац је одговоран када прекршај учини из умишљаја, крајне непажње или из нехата. Није прекршај у смислу овог Правилника ако је учињен у нужној одбрани или крајњој нужди или је последица више силе.

**Члан 12**

За прекршај одговара извршилац прекршаја, као и подстрекач и помагач учињеног прекршаја.

**Члан 13**

Покушај се кажњава само ако је тако утврђено овим Правилником.

**III - ВРСТЕ КАЗНИ**

**Члан 14**

Извршиоцу прекршаја могу се изрећи следеће казне:

– опомена (јавна),

– новчана казна

– забрана присуства публике на одређеном броју утакмица, у целој дворани или у једном њеном делу,

– забрана играња одређеног броја утакмица на свом терену,

– забрана играња или вршења дужности на одређеном броју утакмица,

– временска забрана играња или вршења дужности,

– искључење из даљег такмичења и пребацивање у нижи ранг,

– доживотна забрана играња или вршења дужности.

**Члан 15**

Опомена се изриче за прекршаје учињене под особито лаким околностима, и са незнатним последицама, а поступајући орган оцени да ће се оваквом казном постићи сврха кажњавања.

**Члан 16**

Висина новчане казне за појединца је у распону од 50 до 12.000 бодова, а за клубове од 50 до 50.000 бодова. Прекршилац је дужан да новчану казну плати у року од 8 дана од правоснажности одлуке и пријема фактуре, а у противном може бити новчано кажњен или суспендован до уплате новчане казне.

 **Члан 17**

Казна забране играња или вршења дужности изриче се као забрана играња или вршења дужности на одређеном броју утакмица КЛС. Клуб коме је изречена казна забране играња одређеног броја утакмица на свом терену, може играти утакмицу у другом месту у коме постоји спортска дворана која је регистрована за текућу сезону за одигравање кошаркашких утакмица одговарајуће лиге. Минимална удаљеност места у којем се могу заказати утакмице, од места из којег је клуб, износи 100 km било којим редовним превозним средством. Клуб коме је изречена казна забране присуства публике на одређеном броју утакмица на свом терену, дужан је да обезбеди дворану тако, да утакмици могу да присуствују само службена лица и представници јавног информисања. Казна забране играња или вршења дужности изриче се у трајању од најмање једне, а највише осам утакмица, а за клубове 1 до 8 утакмица забране играња на свом терену или забране присуства публике на утакмицама на свом терену.

 **Члан 18**

Казна временске забране играња или вршења дужности, подразумева забрану играња или вршења дужности за одређени временски период свих утакмица, свих врста такмичења. Казна временске забране играња или вршења дужности изриче се на пуне месеце и пуне године. Казна временске забране играња или вршења дужности изриче се у трајању од најмање три месеца, а највише три године. У случају када се изриче казна прекршиоцу који издржава раније изречену казну, може се изрећи јединствена временска казна у трајању дужем од три године, а највише четири године. Уколико прекршилац након другог издржавања учини нови прекршај може се изрећи казна доживотне забране играња или вршења дужности.

**Члан 19**

Казна доживотне забране играња или вршења дужности и казна пребацивања у нижи ранг такмичења изриче се за прекршаје учињене под посебно тешким околностима када је учинилац при његовом извршењу испољио нарочиту одлучност, упорност или безобзирност или је изазвао нарочито тешке последице.

**Члан 20**

При изрицању временске казне забране играња, или забране вршења дужности и новчане казне, надлежни орган може одложити извршење изречене казне ( условна казна ) за време које не може бити краће од 6 месеци, нити дуже од две године, с тим да се изречена казна неће извршити ако учинилац у том року не учини нови прекршај. Одлагање изречене казне одредиће се, ако према околностима под којима је учињен прекршај и према понашању извршиоца после његовог извршења, као и обзиром на његов ранији живот, надлежни орган оцени да извршилац и без извршавања изречене казне убудуће неће вршити прекршаје, као и да ће само изрицање казне оставрити сврху кажњавања.

**IV – ОДМЕРАВАЊЕ КАЗНЕ**

**Члан 21**

Приликом одмеравања казне узимају се у обзир све околности које утичу да казна буде већа или мања, а нарочито тежина учињеног прекршаја и његове последице, степен одговорности прекршиоца, побуде из којих је учињен, околности под којима је извршен прекршај, испољена намера, моралне особине извршиоца и држање после учињеног прекршаја.

 **Члан 22**

Отежавајуће околности постоје када је прекршај учињен у поврату када постоје посебно тешке последице или друге околности због којих је прекршај добио тежи облик-последице. Учинилац је у поврату ако је раније у истој сезони или у претходне три сезоне био кажњаван за учињени прекршај. Отежавајућа околност је и када извршилац злоупотреби своју функцију или искаже упорност и безобзирност приликом извршења прекршаја, ако је свесно злоупотребљавао конкретне околности приликом извршења прекршаја.Отежавајућа околност је и ако је особа на управљачком положају у клубу.

**Члан 23**

Олакшавајуће околности постоје када је извршилац пре учињеног прекршаја био примерног спортског понашања, или на то указује његов стаж, углед или учешће у репрезентацији, или друге заслуге и признања за развој кошаркашког спорта. Признање извршиоца прекршаја да је прекршај учинио, и кајање, може се узети као олакшавајућа околност, као и ако је покушао да исправи или умањи последице прекршаја.

**Члан 24**

У случају одмеравања казне за више прекршаја којима се истовремено одлучује, најпре се утврђује казна за сваки прекршај посебно, а потом се доноси одлука о јединственој казни и то на следећи начин: - ако је за један прекршај утврђена казна доживотне забране играња или вршења дужности, изриче се само та казна; - више изречених казни временске забране играња или вршења дужности или казне забране играња или вршења дужности на одређеном броју утакмица, спаја се у једну казну која мора бити мања од збира изречених казни; - ако је за један прекршај изречена казна временске забране играња или вршења дужности на одређеном броју утакмица, тада се изриче временска казна забране играња или вршења дужности.

 **Члан 25**

У случају када се изриче казна извршиоцу који већ издржава казну, овлашћени орган ће казну која се извршава узети као утврђену, одмериће казну за нови прекршај, и потом изрећи јединствену казну поступајући у смислу чланова 18 и 24 овог Правилника, с тим што се издржани део казне урачунава у казну, као део јединствене казне.

**Члан 26**

За исту радњу не могу се изрећи две истоврсне санкције истовремено, осим када је једна од њих новчана казна која се може изрећи у вези са другом санкцијом.

**V ЗАСТАРЕЛОСТ, БРИСАЊЕ И ИЗДРЖАВАЊЕ КАЗНЕ Члан 27**

Покретање дисциплинског поступка застарева у року од шест месеци, рачунајући од дана извршења прекршаја. Дисциплински поступак се обуставља уколико у року од шест месеци од дана покретања поступка није донета првостепена одлука.

**Члан 28**

Изречена казна не може се извршити ако је протекло:

– једна година од изрицања казне забране играња или вршења дужности на одређеном броју утакмица;

– две године од изрицања казне временске забране играња или вршења дужности у трајању до једне године;

– три године од изрицања временске казне забране играња или вршења дужности, у трајању од преко једне године;

-једна година од изрицања новчане казне.

Застаревање извршења казне почиње од дана када је одлука постала правоснажана. Издржавање изречене временске казне или казне забране играња или вршења дужности на одређеном броју утакмица не тече за време одслужења војног рока, издржавања казне затвора изречене од стране надлежног државног органа или за време играња у иностранству. За изречену новчану казну клубу застаревање не тече за време у коме клуб није члан КЛС.

**Члан 29**

Протеком три године од дана издржаване, опроштене и застареле казне, кажњени се брише из евиденције кажњених, oсим оних које су изречене за прекршаје повезане са допингом, које се бришу после осам година. Условна казна брише се из евиденције кажњених протеком годину дана, рачунајући од дана протека времена за који је извршење било одложено.

**VI - ЕВИДЕНЦИЈА КАЗНЕ**

**Члан 30**

Правоснажне одлуке се уписују у евиденцију коју води канцеларија КЛС.

**VII - ДИСЦИПЛИНСКИ ПОСТУПАК И НАДЛЕЖНОСТ ЗА ОДЛУЧИВАЊЕ**

**Члан 31**

Казне предвиђене овим Правилником изриче дисциплински судија, а судијама за суђење спортски директор. Одлуке о жалбама на регуларност утакмице дисциплински судија доноси, уз претходно прибављено мишљење директора такмичења и спортског директора. Директор такмичења и спортски директор обавезни су да такво мишљење доставе у року од три дана од дана одигравања утакмице. У случају да они то не учине дисциплински судија ће донети одлуку без њиховог мишљења.

**Члан 32**

Дисциплински судија, као првостепени орган, овлашћен је за кажњавање клубова, играча, тренера и осталих службених лица клубова, делегата, судија (осим за квалитет суђења) помоћних судија и свих других службених лица осим Директора такмичења и Спортског директора. Казне се изричу за кршење Дисциплинског правилника КЛС и других прописа КЛС и КСС.

**Члан 33**

Дисциплински судија покреће поступак првенствено на основу делегатског извештаја са утакмице. Чињенице изнете у делегатском извештају сматрају се истинитим уколико се не докаже супротно. Дисциплински судија ће покренути поступак и по пријави овлашћених лица или самостално на основу личних сазнања до којих је дошао на утакмици, на основу снимака или на неки други релевантан начин који је у духу прописа КЛС-а.

Овлашћена лица за подношење пријаве су судије, делегат,контролор, службени представници оба клуба, директор такмичења и спортски директор.

 Делегат је обавезан да узме изјаве од прекршиоца и судија и достави их дисциплинском судији, директору такмичења и клубовима учесницима утакмице.

Клубовима није дозвољено да се обраћају директно делегатима поводом делегатског извештаја.

**Члан 34.**

Приликом подношења пријаве, подносилац пријаве је дужан да уплати на рачун КЛС таксу у износу од 200 бодова, која се враћа подносиоцу пријаве уколико је иста основана. Уколико подносилац пријаве не приложи доказ о уплаћеној такси, пријава неће бити разматрана. Таксу не плаћају лица која по службеној дужности подносе пријаву (судија, делегат, директор такмичења и спортски директор).

Од играча, тренера и других службених лица искључених на утакмици обавезно се узима изјава. Изјаву искључених чланова клуба, службени представник клуба обавезно доставља делегату по завршетку утакмице.

Делегат свој извештај доставља директору такмичења, дисциплинском судији и клубовима учесницима утакмице (електронском поштом најкасније дан по одигравању утакмице до 12,00 сати). Достава се врши и поштом у року од 48 сати од одигравања утакмица.

На захтев директора такмичења и дисциплинског судије, судије и делегат су обавезни да доставе допунске извештаје.

Дисциплински судија приликом одлучивања узима у обзир и све примедбе и чињенице које су му доставили клубови, најкасније 48 сати по пријему путем електронске поште делегатског извештаја или пријаве, а ако то не учине сматраће да су сагласни са извештајем делегата.

 Ако оцени да за то има разлога дисциплински судија може одлучити да саслуша или суочи стране у поступку. Дисциплински судија оцењује доказе по слободном уверењу.

**Члан 35**

Дисциплински судија своју одлуку доноси најкасније 8 дана од дана пријема делегатског извештаја, пријаве или од дана сазнања за прекршај.

У плеј офу за казне које се односе на неиграње за искључене играче и тренере и играње утакмица без публике или на домаћем терену утврђује се посебан поступак. Делегат је у обавези да, одмах по завршетку утакмице, обавести дисциплинског судију и директора такмичења о спорним моментима и да им најкасније у року од 2 сата достави комплетан делегатски извештај. Дисциплински судија је дужан да одлуку донесе најкасније у року од 4 сата од пријема делегатског извештаја и да је одмах достави клубовима. Незадовољни клуб може уложити жалбу Дисциплинском већу најкасније до 12 сати наредног дана од дана одигравања утакмице. Уз жалбу се обавезно прилаже доказ о уплати таксе за жалбу. Дисциплинско веће своју одлуку доноси у року од 2 сата од пријема жалбе.

Одлуке дисциплинског судије и Дисциплинског већа достављају се електронском поштом на званичну мејл адресу клуба.

**VIII ЖАЛБЕ**

**Члан 36**

На одлуку дисциплинског судије дозвољена је жалба која се подноси другостепеном органу, односно Дисциплинском већу у року од 3 дана од пријема првостепене одлуке. Жалба се подноси преко дисциплинског судије.

Одлуке дисциплинског већа су коначне, изузев ако се ради о казнама временске забране играња или вршења дужности.

На одлуке Дисциплинског већа по жалби на првостепену одлуку, уколико се ради о казнама временске забране играња или вршења дужности, може се у року од 8 дана, поднети жалба Сталној спортској арбитражи ОКС. Ова жалба не одлаже извршење одлуке Дисциплинског већа.

**Члан 37**

Уз жалбу се плаћа такса од 200 бодова на рачун УК КЛС 105-0000000003203-23.

Жалба која није поднета у року и за коју није уплаћена такса неће се узети у разматрање, односно сматраће се да није ни поднета. Директор такмичења и спортски директор не плаћају таксу за жалбу.

Одлуку Дисциплинско веће доноси у року од седам дана од дана пријема жалбе.

Ако се жалба уважи у потпуности или делимично, жалиоцу се враћа уплаћена такса.

**Члан 38**

Капитен екипе или његов заменик, најкасније 15 минута по завршетку утакмице, док судије не потпишу записник,обавештава првог судију да његова екипа улаже жалбу на резултат утакмице и потписује записник на за то одређеном месту.

Службени представник клуба, подноси делегату, коначан текст жалбе у року од 1 сата по завршетку утакмице.

За сваку жалбу у року од 3 дана мора бити уплаћен износ од 200 бодова. За жалбе на резултат утакмице у плеј офу, такса се депонује код делегата приликом уручења коначног текста протеста.

Делегат и први судија извештавају дисциплинског судију и директора такмичења о догађају који је довео до протеста у року од једног сата по завршетку утакмице.

**Члан 39**

Жалба која није најављена потписом капитена или његовог заменика, која није на време уручена делегату, као и жалба за коју није уплаћен износ од 200 бодова, неће се узимати у разматрање.

За утврђивање тачног датума када је уплата таксе извршена, служи извод уплате.

**Члан 40**

Дисциплински судија може жалбу да усвоји или одбије.

Када жалбу усвоји, дисциплински судија ће донети одлуку у складу са важећим прописима.

**Члан 41**

Једном регистрована утакмица или донета одлука у вези са такмичењем, не може бити поништена.

**Члан 42**

Одлуку о жалби дисциплински судија по правилу доноси најкасније у року од 5 дана по одиграној утакмици.

**Члан 43**

Све евентуалне трошкове жалбеног поступка покрива клуб који је проузроковао трошкове.

Уколико се жалба уважи, жалиоцу се враћа уплаћена такса.

**Члан 44**

Уколико жалба буде усвојена и резултат утакмице поништен, приликом одигравања поновљене утакмице клубови деле приход и расход на једнаке делове.

Директор такмичења је овлашћен да одреди када ће се играти нова утакмица.

**Члан 45**

Уколико је поднета жалба на утакмицу плеј офа која се односи на резултат поступак је следећи. Комплетан извештај делегата, без учешћа јавности, доставља се дисциплинском судији, директору такмичења и спортском директору најкасније у року од 2 сата од подношења жалбе. Директор такмичења и спортски дректор своје мишљење о жалби достављају дисциплинском судији у року од 2 сата од пријема делегатског извештаја. По добијеном мишљењу дисциплински судија је дужан да донесе одлуку најкасније у року од 4 сата и да је достави клубовима. Незадовољни клуб може уложити жалбу Дисциплинском већу најкасније до 12 сати наредног дана од дана одигравања утакмице. Уз жалбу се обавезно прилаже доказ о уплати таксе за жалбу. Дисциплинско веће своју одлуку доноси у року од 2 сата од пријема жалбе.

Одлуке дисциплинског судије и Дисциплинског већа достављају се електронском поштом на званичну мејл адресу клуба.

Ако се утакмица поништи играће се нова утакмица у што краћем року.

**Члан 46**

У случају да постоји основана сумња да је окривљени учинио Прекршај за који се може изрећи временска казна забране играња или вршења дужности или казна доживотне забране играња или вршења дужности, може се изрећи суспензија. Суспензију изриче Дисциплински судија и она траје до правоснажности Одлуке у дисциплинском поступку, а за играче и тренере не дуже од једне утакмице . Време проведено под суспензијом урачунава се у казну.. Против Одлуке о суспензији не може се изјавити жалба.

**Члан 47**

Дисциплински судија по овом Правилнику одлучује писменом одлуком која садржи:

– време доношења одлуке,

– име и презиме и функције лица, односно назив клуба или органа коме се изриче казна,

– одлука о казни,

– образложење одлуке,

– поука о правном леку.

**Члан 48**

Одлука се сачињава у довољном броју примерака за кажњеног, његов клуб (ако је кажњен играч или тренер), канцеларију КЛС и подносиоца пријаве.

**Члан 49**

Ако је жалбу изјавио само кажњени, првостепена одлука се не може изменити на његову штету.

Изјављена жалба задржава извршење ожалбене одлуке.

**IX - ВАНРЕДНИ ПРАВНИ ЛЕКОВИ**

**Члан 50**

Понављање поступка може се тражити:

-ако постоји основана сумња да је одлука заснована на лажним чињеницама,

-ако постоје чињенице и нови докази који раније нису били познати, а који би имали утицај приликом одлучивања.

**Члан 51**

Предлог за понављање поступка могу изјавити:

- кажњени,

- клуб, ако је кажњен клуб, његов играч или функционер,

-подносилац пријаве.

Предлог за понављање поступка може се поднети се у року од 6 месеци рачунајући од дана правоснажности одлуке. О предлогу за понављање поступка одлучује Дисциплински судија КЛС.

**X- ПОСЕБНИ ДЕО**

**ДИСЦИПЛИНСКЕ КАЗНЕ**

**Члан 52**

Утврђени су критеријуми новчаних и временских казни за следеће вресте прекршаја клубова, играча, тренера, судија, делегата и других службених лица.

|  |  |  |
| --- | --- | --- |
| **А** | **СЛАБА ОРГАНИЗАЦИЈА УТАКМИЦЕ** | **бод** |
| А 1 | Неблаговремена и неуредна пријава утакмице, | **100-200** |
| А1.1 | Не заказивање утакмице у утврђеном ТВ термину, без врло јасног, прецизног и оправданог разлога,  | **500** |
| А1.2 | Неуредно достављање документације канцеларији лигеПосебно ако се тиме онемогућава уредно одвијање такмичења | **200****400** |
| А2 | Неисправни технички уређаји, не интонирање химне, не постојање националне заставе у спортској хали за игру, пропусти у организацији утакмице,слаба организација записничког стола и недостатак помоћних уређаја и одговарајућих формулара,  | **200-800** |
| А2.1 | Неисправан ИРС од најмање | **400** |
| А3 | Неиспуњење одредби о техничким нормативима, новчана казна до забране играња у хали док се недостатак не отклони | **200** |
| А4 | Слаба редарска служба или недовољан број редара | **100-500** |
|  |  |  |
| А 5 | Недостатак просторије за састављање извештаја, или неадекватна просторија,  | **200** |
| А 6 | Неодржавање конференције за штампу - недостатак просторије, за конференцију за штампу, | **300** |
| А 7 | Недолазак првог тренера или неког од играча екипе на конференцију за штампу,  | **300** |
| А8 | У случајевима када нема заинтересованих новинара за конференцију за штампу, уколико клуб не сними изјаве обојице тренера и по једног играча и не достави их КЛС и не постави на свој сајт,  | **300** |
| А9 | Недостављње најаве утакмице | **50** |
| А 10 | Невођење статистике компјутерски према званичном програму лиге, | **300** |
| А 11 | Не постављање статистике на WЕB SITE у опцији ON LINE, | **200** |
| А12 | Пуштање музике преко разгласа и ометање игре као и навијањепреко разгласа док је утакмица у току,  | **300** |
| А 13 | Уколико је температура у дворани мања од 16 степени а гостујућа екипа пристане да игра,  | **200** |
| А 14 | Не дозвољавање снимања time – outa  | **500**  |
| А15 | Ако домаћин не обезбеди присуство дежурног лекара,  | **500** |
| А16 | Ако домаћин не обезбеди бесплатне улазнице за руководство гостујуће екипе или за потребе КЛС и КСС  | **1000** |

|  |  |  |
| --- | --- | --- |
| **Б** | **СЛАБА ОРГАНИЗАЦИЈА УТАКМИЦЕ - ПОНАШАЊЕ ГЛЕДАЛАЦА** | **бод** |
| Б 1 | Ометање рада записничког стола, делегата и помоћних судија, | **200** |
| Б 2 | Пушење гледалаца у дворани, | **100** |
| Б3 | Неспортско и некултурно понашање гледалаца, посебно ако се због тога прекида ток утакмице, од најмање | **200** |
| Б 4 | Вређање по расној, верској, националној и полној основи од стране гледалаца, од најмање | **1.000** |
| Б 4. 1 | У најтежим случајевима и казном забране играња без публике од најмање | **1 ут.** |
| Б 4. 2 | Неспортско и некултурно понашање функционера клуба посебно према противницима и службеним лицима, од  | **2000** |
| Б 5 | Неуклањање симбола из чл. 41 став 5 Пропозиција такмичења | **300** |
| Б6 | У случајевима вређања националних симбола и звиждања и непримереног понашања приликом интонирања државне химне Републике Србије први судија ће одмах прекинути утакмицу и испразнити део, или комплетно гледалиште, или заказати наставак утакмице без публике у новом термину у року од 24 сата. |  |
| Б 6.1 | У поновљеном случају казна забране играња без публике најмање  | **2 ут** |
| Б 6.2 | У најтежим случајевима казна забране играња без публике до 8 утакмица, или искључење из такмичења. |  |
| Б7 | У свим случајевима дужег прекида утакмице због одстрањивања из хале већег броја или свих гледалаца или заказивања утакмице у новом термину без публике новчана казна од  | **5000** |
| Б 8 | Бацање на терен меких предмета (папир и сл.), посебно ако прекидају ток или одлажу почетак утакмице од најмање | **500** |
| Б9 | Бацање на терен чврстих предмета који могу проузроковати повреде (метални новац, кликери, упаљачи и др.), од најмање | **1000** |
| Б10 | Бацање на терен чврстих предмета који могу проузроковати повреде опасне по живот (камење, столице, пуне или стаклене флаше и др.), од најмање | **600** |
| Б11 | У тежим случајевима, ако спорни догађај проузрокује прекид утакмице или има тежи облик или изазове повреду актера утакмице и казном забране играња на домаћем терену или без публике, од најмање | **2 утакмице**  |
| Б12 | Бацање петарди у хали (гледалишту),од  | **200** |
| Б13 | Бацање петарди и осталих експлозивних предмета на терен,од најмање | **300** |
| Б 13.1 | у тежим случајевима и казном забране играња на домаћем терену или без публике, од најмање | **1 ут.** |
| Б14 | Паљење бакљи, од најмање | **500** |
| Б 15 | Ометање противничких играча ласером  | **300** |
| Б 16 | Улазак у судијску свлачионицу неовлашћених лица,  | **3000** |

|  |  |  |
| --- | --- | --- |
| **В** | **СЛАБА ОРГАНИЗАЦИЈА УТАКМИЦЕ – ФИЗИЧКИ НАПАД ГЛЕДАЛАЦА** | **бод** |
| В 1 | Покушај напада на играче и службена лица, укључујући и пљување, од најмање | **500** |
| В 2 | Онемогућавање службених лица да обављају своју дужност на утакмици, клуб домаћин казниће се играњем најмање 2 утакмице без присуства публике и новчаном казном од најмање  | **3000** |
| В 3 | Улазак домаћих навијача у терен и претње,пре почетка и по завршетку утакмице, клуб домаћин казниће се играњем најмање1 утакмице без присуства публике и новчаном казном од најмање | **1000** |
| В 3.1 | Улазак домаћих навијача у терен и претње за време утакмице, клуб домаћин казниће се играњем најмање једне утакмице без присуства публике и новчаном казном, од најмање | **2000** |
| В 4 | Покушај напада, укључујући и пљување, од стране гостујућих навијача на играче и службена лица, клуб гост (ако је организовао њихов долазак), од најмање  | **500** |
| В 5 | Улазак гостујућих навијача у терен и претње,пре почетка и по завршетку утакмице, клуб гост (ако је организовао њихов долазак) казниће се играњем 1 утакмице без присуства публике и новчаном казном од најмање | **1000** |
| В 5.1 | Улазак гостујућих навијача у терен и претње за време утакмице, клуб гост (ако је организовао њихов долазак) казниће се играњем најмање једне утакмице без присуства публике и ночаном казном, од најмање | **2000** |
| В 6 | Остварена намера напада – казна забране играња однајмање 2 (две) утакмице на том терену или без публике и најмање | **3000** |
| В7 | Претње и покушај напада, на директора такмичења~~,~~ спортског директора и дисциплинског судију као и њихово онемогућавање у обављању своје функције, било од стране гледалаца било од стране учесника утакмице и функционера клубова од најмање | **3000 и 2 ут.****На том терену или без публике** |
| В8 | Остварена намера напада-казна забране играња од 4 (четири) утакмице на том терену или без публике и најмање  | **5000** |

До окончања поступка доношења одлуке терен се може суспендовати.

 Клуб коме је изречена казна забране играња одређеног броја утакмица на свом терену према тачкама б) и в) овог члана, може играти утакмицу у другом месту у коме постоји спортска дворана регистрована за текућу сезону за одигравање утакмица КЛС. Место у коме се заказује утакмица мора, било којим редовним превозним средством , да буде удаљено вишеод 100 км од места клуба који је кажњен. Услучају спора, одлуку о месту одигравања утакмице доноси директор такмичења.

 Уколико се у овом другом месту догоди инцидент за који се изрекне казна забране играња одређеног броја утакмица на том терену, таква казна се односи на место где се инцидент догодио, али и на место одакле је клуб домаћин те утакмице.

Услучају да екипа која је кажњена забраном играња на свом терену одреди за одигравање утакмице место које је за гостујућу екипу удаљеније од места домаће екипе, дужна је да гостујућој екипи надокнади разлику трошкова који су тиме проузроковани.

|  |  |  |
| --- | --- | --- |
| **Г** | **НЕСПОРТСКО ПОНАШАЊЕ УЧЕСНИКА УТАКМИЦЕ, ИГРАЧА , ПРАТИОЦА ЕКИПЕ И ТРЕНЕРА** | **бод** |
| Г 1 | Ненаступање са обавезних 10 (десет) играча | **500** |
| Г 2 | Наступ екипе без тренера са лиценцом издатом од стране УКТС | **500** |
| Г2.1 | Наступ екипе без службеног представника | **300** |
| Г 3 | Не достављање званичне лиценце екипе и лиценци или личних карата или пасоша или њихових фотокопијапре почетка утакмице | ***300*** |
| Г 3.1 | Ако делегат није у могућности да утврди идентичност састава екипе са званичном лиценцом екипе, утакмица се неће играти и регистроваће се службеним резултатом 20:0 за противника |
| Г 3.2 | Лажно представљање играча, тренера или пратиоца екипе, као и достављање лажних докумената | ***1000*** |
| Г 3.2.1 | А у случајевима када се ради о играчима и тренерима који су учествовали у утакмици губитак утакмице службеним резултатом 20:0 и | ***3000*** |
| Г 3.2.2 | Играч, тренер или пратиоц екипе који су учествовали у лажном представљању казниће се временском забраном обављања функције од  | ***3 месеца*** ***до 1 године*** |
| Г 4 | Неспортско понашање, покушај напада и претње према СЛУЖБЕНИМ ЛИЦИМА, од најмање | **1000** |
| Г 4.1 | за остварен физички напад, аутоматска суспензија, временска казна забране играња или обављања функције од најмање годину дана или доживотна дисквалификација и најмање | 3000 |
| Г 5 | Уколико дође до међусобног обрачуна играча и тренера (туча), виновник инцидента се аутоматски кажњава забраном играња и обављања функције од најмање 1 утакмице и новчаном казном у висини од најмање | **1000** |
| Г 5.1 | Остали учесници у тучи од најмање | **500** |
| Г 5.2 | Искључени играчи, тренери и службена лица због уласка у терен у случају туче који ни на један други начин не учествују у тучи  | **200** |
| Г 6 | За најтеже прекршаје и испаде играча и тренера изрећиће се казна забране играња на одређеном броју утакмица, или временска казна  |
| Г 7 | Прва техничкагрешка, (свака наредна се увећава за 50 бодова ) | **50** |
| Г 8 | Дисквалификујућа грешка или пријава против играча и тренера или пратиоца,однајмање | **300** |
| Г 8.1 | Ако искључени играч, тренер или пратиоц противно Правилима игре остане у дворани након искључења,  | **500** |
| Г 9 | Играч, тренер, и остали пратиоци екипе у поновљеном случају искључења, током сезоне казниће се најмање двоструком новчаном казном  |
| Г 10 | Због недоласка на ревијалну утакмицу забраном играња или вођења екипе на 2 утакмице |
| Г 11 | Напуштање церемоније проглашења првака Србије пре њеног званичног завршетка од најмање | ***5000*** |
| Г 12 | Сваки улазак у судијску свлачионицу од стране пратиоца екипе, тренера и играча клубова, казниће се казном од најмање, или временском казном | **3 ут.**  |
|  | и новчаном казном од најмање | **3000** |
| Г 13 | Службени представник клуба,помоћни тренер, лекар,физиотерапеут, за неспортско понашање казниће се новчано, од најмање | **500** |
|  | а по пријави службених лица за теже прекршаје аутоматска суспензија од једне утакмице и најмање | **500** |
| Г 14 | Неприкладно одевен тренер | **300** |
| Г 15 | Неиспуњавање одредби које се односе на опрему играча | **200** |
| Г 16 | Дисциплински судија може суспендовати играча или тренера до окончања поступка који је покренут највише 1 утакмицу. |

|  |  |  |
| --- | --- | --- |
| **Д** | **НЕСПОРТСКО ЈАВНО ИСТУПАЊЕ** | **бод** |
| Д 1 | Уколико клуб или функционер клуба, играч или тренер или службено лице јавно неспортски критикује одлуке судија, или својим изјавама нарушава углед лиге и кошаркашких органа или вређа и неспортски критикује друге клубове и њихова службена лица казниће се новчано, од | **1000-3000** |
| Д 1.1 | Уколико клуб јавним саопштењем путем медија ТВ, радио или на званичном сајту клуба изјави да иступа из такмичења без писаног обавештења УК КЛС.УК КЛС шље мејл клубу да се изјасни у року од 3 дана. У случају да се клуб не изјасни у предвиђеном року аутоматски ће бити суспендован уз искључење из ранга такмичења. |  |
| Д 1.1 | У поновљеном случају, или у тежим случајевима, суспензијом и временском забраном играња или забраном вршења дужности, и  | 2000-5000 |
| Д 1. 2 | Други чланови кошаркашке организације казниће се временском забраном вршења дужности. |
| Д2 | У случају да службено лице клуба контактира делегата у вези са делегатским извештајем-новчана казна  | 200 |

Изречене казне забране играња или вршења дужности одређене бројем утакмица извршавају се само на утакмицама КЛС и преносе се у наредну такмичарску сезону, док временске казне подразумевају сва такмичења у периоду за који су изречене.

|  |  |  |
| --- | --- | --- |
| **Ђ** | **НЕ ПОШТОВАЊЕ ОБАВЕЗА ПРЕМА СПОНЗОРУ ЛИГЕ** | **бод** |
| **Ђ 1** | Непоштовање и нарушавање обавеза према спонзору или пословном партнеру лиге,посебно у вези одредби о медијским правима (члан 53 и 54 Пропозиција такмичења) а по основу уговора | Накнада евнтуалне штете која је због тога настала и до 5000 |

|  |  |  |
| --- | --- | --- |
| **Е** | **ОДУСТАЈАЊЕ ОД ТАКМИЧЕЊА, НЕДОЛАЗАК НА УТАКМИЦУ, НАПУШТАЊЕ ТЕРЕНА** | **бод** |
| Е 1 | Екипа која напусти терен па се у року који је одредио први судија врати, казниће се са 5000 бодова а тренер и службени представник клуба са по две утакмице забране вршења дужности. У поновљеним случајевима казна се удвостручава. |
| Е 2 | Ако клуб у току такмичења одбије да игра или да настави да игра утакмица се региструје резултатом 20:0, а клуб који је одговоран за прекршај добија 0 бодова икажњава се са 5000 бодова а тренер и службени представник клуба казниће се са по четири утакмице забране вршења дужности.  |
| Е 2.1 | У поновљеном случају клуб се искључује из такмичења и кажњава се новчаном казном од 10000, бодова а тренер и службени представник клуба казниће се са по осам утакмица забране вршења дужности. |
| Е 3 | Клуб који због суспензије због неизмирених финансијских обавеза не одигра утакмицу губи је службеним резултатом 20:0 и добија 0 бодова у пласману и кажњава се новчано, од најмање  | 1000 |
| Е 3.1 | У случају да су оба клуба била суспендована утакмица се региструје службеним резултатом 0:0, оба клуба добијају по 0 бодова и кажњавају се новчано, од најмање по | 1000 |
| Е3.2 | Исто се односи и ако клуб, по одобрењу дисциплинског судије, одигра утакмицу, али се она касније региструје 20:0 у корист противника због тога што суспендовани клуб и у накнадно одређеном року не испуни своје финансијске обавезе. Клуб који на овај начин изгуби две утакмице искључује се из даљег такмичења. |
| Е 4 | Искљученој екипи или екипи која одустане од такмичења сви резултати се бришу и све утакмице региструју службеним резултатом 20:0 у корист противника. |
| Е 5 | Клуб чија екипа скриви прекид утакмице губи утакмицу службеним резултатом 20:0, добија 0 бодова у пласману и казниће се новчано, од најмање | **10000** |
| Е 6 | У ПЛЕЈ ОФУ екипа која изгуби утакмицу без борбе губи читаву серију ако се серија игра на две добијене утакмице. |

|  |  |  |
| --- | --- | --- |
| ***Ж*** | ***САНКЦИЈЕ ПРЕМА СУДИЈАМА И ДЕЛЕГАТИМА*** | ***бод*** |
| Ж 1 | Службена лица су дужна са се упознају са прописаним кодексом понашања, да га прихвате и понашају се у складу са тим.Службена лица не смеју на било који начин да вређају, клеветају, омаловажавају или шире неистине о било ком дугом члану кошаркашке организације.Непоштовање овог члана повлачи казну од новчане, временске до раскида уговора у зависности од тежине прекршаја. |
| Ж 2 | Неблаговремено обавештење о заузетости због ангажовања на другом такмичењу или спречености због болести или неког другог оправданог разлога- новчана казна – по пријави Спортског директора |
| Ж2.1 | Давање нетачних података да би се избегло делегирање- новчана казна-по пријави спортског директора. |
| Ж 3 | Неоправдано отказивање делегирања у зависности од тежине какву то отказивање проузрокује –новчана казна до временске казне или раскида уговора по пријави Спортског директора. | 200-1000 |
| Ж 4 | За исподпросечно суђење и оцену 2,5 казна је аутоматска –2 утакмице у темпу делегирања.Ова казна се јавно не објављује. |
| Ж 5 | За слабо суђење и оцену 2 казна је аутоматска – 3 утакмице у темпу делегирања.  |
| Ж 6 | За слабо суђење и оцену 1 – казна је аутоматска суспензија до краја сезоне, и немогућност стављања на листу за наредну такмичарску сезону. |
| Ж 7 | Кашњење на утакмицу – новчана казна у износу од најмање једне таксе за ту утакмицу. |
| Ж 8 | Неоправдан недолазак на утакмицу – аутоматски раскид уговора. Истом казном казниће се и судија који присуствује утакмици а на позив делегата одбије да суди. |
| Ж 9 | Путовање на утакмицу са екипом из КЛС и примање поклона –новчана казна. У поновљеном случају казна је аутоматска – раскид уговора. | 200-1000 |
| Ж 10 | Прихватање позива на ручак или вечеру – новчана казна | 200 |
| Ж 11 | Конзумирање алкохола на дан утакмице –новчана казна | 800 |
| Ж 12 | Пушење у судијској свлачионици – новчана казна  | 100 |
| Ж 13 | Разговарање телефоном у судијској свлачионици, осим делегата у изузетно оправданим случајевима – новчана казна одЈедне судијске таксе. |
| Ж 14 | Пуштање у судијску свлачионицу неовлашћених лица новчана казна | 100 |
| Ж 15 | Непоштовање одредбе прописа о облачењу новчана *к*азна | ***300*** |
| Ж 16 | Ношење реклама без одобрења директора такмичења – аутоматски раскид уговора. |
| Ж 17 | Не ношење реклама по налогу директора, новчана казна, а у поновљеном случају раскид уговора |
| Ж 18 | Обраћање јавности везано за обављање судијске функције без сагласности директора такмичења или спортског директора и новчана казна од најмање 2 судијске таксе- по правилу по пријави директора такмичења или спортског директора |
| Ж 19 | Обраћање јавности на увредљив начин којим се нарушава углед КЛС – аутоматски раскид уговора по правилу по пријави директора такмичења или спортског директора |
| Ж 20 | Презентовање детаља из делегатског или контролорског извештаја, новчана или временска казна- по правилу по пријави директора такмичења или спортског директора . |  |
| Ж 21 | Некоректно понашање, неуредно и несавесно обављање дужности и неспровођење одлука и налога директора такмичења и спортског директора –и новчана или временска казна по правилу по пријави директора такмичења или спортског директора. |  |
| Ж 22 | Делегат,контролор или судија који покуша да изврши физички напад на било ког учесника утакмице или гледаоца казниће се временском забраном вршења дужности. Ако је напад остварен забрана може да буде доживотна, по правилу по пријави директора такмичења или спортског директора. | 200- 600 |
| Ж 23 | Нетачно и нереално приказивање догађаја са утакмице –новчана казна, а у поновљеном случају раскид уговора по правилу по пријави директора такмичења или спортског директора. | 100-500 |
| Ж 24 | Прихватање обављања службене дужности на утакмицама ван КЛС, без одобрења спортског директора (изузев ФИБА такмичења и Евролиге и Еврокупа и АБА лиге) – аутоматски раскид уговора. |
| Ж 25 | Казне временске и доживотне забране вршења судијске функције могу се изрећи само за најтеже прекршаје и у складу са дисциплинским правилницима КЛС и КСС.  |

|  |  |  |
| --- | --- | --- |
| **З** | **КАЗНЕ НА ОСНОВУ ДОПИНГ КОНТРОЛЕ** | **бод** |
| З 1 | Играч који одбије да се подвргне тесту допинг контроле казниће се забраном играња од 1 године дана и новчаном казном од | 5000 |
| З 2 | Играч за кога Антидопинг агенција утврди да је узимао недозвољена средства казниће се одлуком надлежног органа националне федерације |

|  |  |  |
| --- | --- | --- |
| **И** | **САНКЦИЈЕ ЗА НЕИСПУЊЕЊЕ ФИНАНСИЈСКИХ ОБАВЕЗА** | **бод** |
| И 1 | У случајевима неиспуњења финансијских обавеза у предвиђеном року, клуб ће бити суспендован. Пре суспензије може се изрећи новчана казна од најмањеЗа сваки следећи случај новчана казна се увећава за | 100 |
| 50 |
| И 2 | Клуб који 50% својих финансијских обавеза не измири најкасније у року од 30 дана од завршетка такмичења, аутоматски се изриче новчана казна у износу од 50% од тог дела дуга.Клубу који других 50% свог финансијског дуга не измири у року од још 30 дана аутоматски се изриче новчана казна у износу од 50% од тог дела дуга |

Сви учесници у такмичењу кажњени забраном играња или вршења функције, не могу обављати ни једну другу функцију на утакмицама Кошаркашке лиге Србије , док им казна траје (редари, спикери, обезбеђење, брисачи пода и сл.).

У случајевима понављања исте врсте прекршаја током једне такмичарске сезоне дисциплински судија може изрећи веће казне од прописаних.

Дисциплински судија, у случајевима када постоје посебне олакшавајуће околности може, уз детаљно посебно писмено образложење, изрећи казне које су ниже од минимума утврђених овим одредбама.

За све случајеве који нису предвиђени овим Дисциплинским правилником дисциплински судија ће одредити санкције у складу са прописима КЛС,КСС и ФИБА.

**Члан 53**

Ко на било који начин не извршава одлуке или не поштује нормативна акта КЛС којима се регулишу питања од заједничког интереса кошаркашког спорта: - казниће се временском забраном играња или вршења дужности до годину дана,- ако прекршај учини клуб-екипа, казниће се новчаном казном, а одговорно лице клуба казниће се временском забраном вршења дужности до годину дана и новчаном казном.

**Члан 54**

Ко не извршава одлуке органа КЛС: - казниће се временском забраном играња или вршења дужности до две године, - ако прекршај учини клуб-екипа, казниће се новчаном казном, а одговорно лице клуба казниће се временском забраном вршења дужности до две године.

**Члан 55**

Ко делује посредно или непосредно против одлуке органа КЛС или на други начин чини да се озбиљно угрози углед или ефикасност тих органа: - казниће се временском забраном играња или вршења дужности и новчаном казном. - у посебно тешким случајевима може се изрећи и казна доживотне забране играња или вршења дужности, и новчана казна. - ако прекршај учини клуб- екипа, казниће се новчаном казном, а одговорно лице клуба казниће се временском забраном вршења дужности, која у посебно тешким случајевима може ићи до доживотне забране вршења дужности и новчаном казном.

**Члан 56**

Ко се, позван пред орган КЛС, непристојно или неспортски понаша, или са на позив неоправдано не одазове: - казниће се временском забраном играња или вршења дужности и/или новчаном казном.

**Члан 57**

Ко позива на насиље или се увредљиво изражава или износи и преноси неистине о кошаркашком руководству, клубу или члану КЛС: - казниће се временском забраном играња или вршења дужности у трајању од најмање једне године, - ако прекршај учини клуб-екипа, казниће се новчаном казном, а одговорно лице клуба казниће се временском забраном вршења дужности у трајању од најмање једне године.

**Члан 58**

Ко наговара такмичара или функционера клуба да екипа не наступи, или да не наступи у најбољем саставу, да се не залаже, или да не игра по најбољем знању, или да напусти игру или терен: - казниће се временском забраном играња или вршења дужности у трајању од најмање шест месеци и новчаном казном.Када је наговарање успело: - може се изрећи казна доживотне забране играња или вршења дужности и новчана казна. Играч, или други члан клуба, који прихвати наговарање из става 1 овог члана: - казниће се казном доживотне забране играња или вршења дужности, а клуб ће се казнити пребацивањем у нижи ранг такмичења и новчаном казном.

**Члан 59**

Ко наговара или обећавањем поклона, или на други начин утиче на судију или делегата, да своју дужност не врши у смислу правила кошаркашке игре: - казниће се временском забраном играња или вршења дужности у трајању од најмање једне године. Када је наговарање успело, може се изрећи казна доживотне забране играња или вршења дужности. Судија или делегат који су прихватили наговарање, поклон или обећање и своју дужност обавили супротно правилима кошаркашке игре: - казниће се истом казном.

**Члан 60**

Ко на било који начин утиче или учествује у намештању резултата на кошаркашкој утакмици : - казниће се временском забраном играња или вршења дужности у трајању од најмање једне године или доживотном забраном играња или вршења дужности. Клуб који учествује у намештању резултата: - казниће се новчаном казном и пребацивањем у нижи ранг такмичења.

**Члан 61**

Клуб који према КЛС не испуни своје обавезе и не извршава дужност:

-казниће се новчаном казном.

**Члан 62**

Ко изјави или на други начин, свесно доводи у заблуду органе КЛС, тела или функционере у тим органима, па се услед тога донесе одлука која се иначе не би донела: - казниће се временском забраном играња или вршења дужности. Ако дело из става 1 учини клуб, његов орган, или функционер, клуб ће се казнити новчаном казном.

**Члан 63**

Ко да лажни исказ у поступку пред органима КЛС: - казниће се забраном играња или вршења

дужности у трајању од најмање 6 месеци. Ако дело из става 1 овог члана учини одговорно лице клуба: - клуб ће се казнити новчаном казном, а одговорно лице клуба казниће се забраном вршења дужности у трјању од најмање шест месеци.

**Члан 64**

Ко се на јавном месту, као члан КЛС недолично понаша: - казниће се забраном играња или вршења дужности до једне године. Ко се недолично понаша на кошаркашкој утакмици, а није учесник утакмице: - казниће се временском забраном играња или вршења дужности до једне године.

 **Члан 65**

Ко вређа, изазива или физички нападне такмичара, тренера, функционера, делегата, судију или гледаоца на утакмици, или ван кошаркашког терена: - казниће се забраном играња или вршења дужности у трајању од најмање шест месеци. У посебно тешким случајевима може се изрећи казна доживотне забране играња или вршења дужности.

**Члан 66**

Ко је кажњен правоснажном одлуком или се налази под суспензијом, а јавно или прикривено обавља ма какву функцију у вези кошаркашког спорта: - казниће се временском забраном играња или вршења дужности у трајању од најмање једне године. Истом казном казниће се и одговорна лица која су дозволила или омогућила обављање функција у смислу претходног става. Ако се функција обавља у клубу, клуб ће се казнити новчаном казном.

**Члан 67**

Клуб-екипа који се налази под суспензијом, и поред тога наступи на јавној утакмици: - казниће се новчаном казном, а одговорно лице клуба казниће се временском казном забране вршења дужности. Екипа која је суспендована или наступи са играчем који је неправилно регистрован, који није регистрован, који се налази под суспензијом или издржава казну, губи утакмицу са 20:0 и не добија бод за ту утакмицу. Ако екипа изгуби две утакмице, на овакав начин пребацује се у нижи ранг такмичења.

**Члан 68**

У случају повреде антидопинг правила из члана 3 став 1тачке 7 и 8 Закона о спречавању допинга,мере забране учешћа на такмичењима изриче дисциплински орган КСС.

**Члан 69**

Играч који у поступку лиценцирања данетачне податке:

- Казниће се временском казном забране играња у трајању до једне године.

- За извршени прекршај, ако се утврди одговорност, казниће се и тренер екипе или одговорно лице клуба, временском казном забране вршења дужности у трајању до две године, а клуб ће бити кажњен новчано.

- Уколико се након одигране утакмице утврди да је не утакмици наступао неправилно регистрован играч, исти ће се казнити временском казном забране играња у трајању до једне године а тренер екипе или одговорно лице клуба, ако се утврди одговорност, казниће се временском забраном вршења дужности до две године.

Ако прекршај из претходног става учини клуб казниће се новчаном казном, а одговорно лице клуба казниће се временском казном забране вршења дужности.

**Члан 70**

Клуб који на утакмици уврсти у екипу играча који није лекарски прегледан или му је од стране лекара наступање забрањено: - казниће се новчаном казном, а одговорно лице клуба казниће се временском казном забране вршења дужности.

**IX ПРЕЛАЗНЕ И ЗАВРШНЕ ОДРЕДБЕ**

**Члан 71**

Дисциплински поступак започет пре ступања на снагу овог Правилника који није окончан доношењем одлуке о казни, наставиће се према одредбама овог Правилника, ако оне предвиђају блажу казну за ту врсту прекршаја.

**Члан 72**

Ако је за вођење дисциплинског поступка започетог пре ступања на снагу овог Правилника надлежан други дисциплински орган, даље вођење поступка наставиће орган надлежан у смислу овог Правилника.

**Члан 73**

Санкције утврђене у овом Правилнику примењују се за прекршаје прописане овим Правилником, Пропозицијама такмичења и другим прописима КЛС, КСС и ФИБА.

**Члан 74**

Тумачење одредаба овог Правилника даје Скупштина КЛС.

**Члан 75**

Овај Правилник ступа на снагу 8 дана након објављивања на сајту КЛС-а. Даном ступања на снагу овог правилника престају да важе постојећи Дисциплински правилник и Дисциплинске одредбе КЛС-а.

Председник Сукпштине УК КЛС

Дарко Јовичић